Document ID: 32003D0219

Kommissionens beslutning
af 25. marts 2003
om afvisning af at indsætte acephat i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof
(meddelt under nummer K(2003) 868)
(EØS-relevant tekst)
(2003/219/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2003/5/EF(2), særlig artikel 8, stk. 2, fjerde afsnit,
under henvisning til Kommissionens forordning (EØF) nr. 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF om markedsføring af plantebeskyttelsesmidler(3), senest ændret ved forordning (EF) nr. 2266/2000(4), særlig artikel 7, stk. 3a, litra b), og
ud fra følgende betragtninger:
(1) Efter artikel 8, stk. 2, i direktiv 91/414/EØF skal Kommissionen gennemføre et arbejdsprogram for undersøgelse af de aktive stoffer, der anvendes i plantebeskyttelsesmidler, som allerede var på markedet den 15. juli 1993. Der blev fastsat nærmere bestemmelser for udarbejdelsen af dette program i forordning (EØF) nr. 3600/92.
(2) I Kommissionens forordning (EF) nr. 933/94 af 27. april 1994 om gennemførelsesbestemmelser til forordning (EØF) nr. 3600/92 for så vidt angår aktive stoffer i plantebeskyttelsesmidler og udpegning af rapporterende medlemsstater(5), senest ændret ved forordning (EF) nr. 2230/95(6) blev de aktive stoffer, som bør vurderes i henhold til forordning (EØF) nr. 3600/92, udpeget sammen med de rapporterende medlemsstater for vurdering af de enkelte stoffer, og de producenter af de enkelte aktive stoffer, som havde indgivet en rettidig anmeldelse, identificeret.
(3) Acephat er et af de 89 aktive stoffer, der er udpeget i forordning (EØF) nr. 933/94.
(4) I henhold til artikel 7, stk. 1, litra c), i forordning (EØF) nr. 3600/92 forelagde Italien, der er rapporterende medlemsstat, den 30. september 1996 Kommissionen en rapport om sin vurdering af de oplysninger, anmelderne havde fremlagt efter artikel 6, stk. 1, i samme forordning.
(5) Efter at have modtaget rapporten fra den rapporterende medlemsstat foranstaltede Kommissionen høringer af eksperter fra medlemsstaterne og af hovedanmelderen (Tomen France SA) som fastsat i artikel 7, stk. 3, i forordning (EØF) nr. 3600/92.
(6) Italiens rapport om vurderingen er blevet gennemgået af medlemsstaterne og Kommissionen i Den Stående Komité for Fødevarekæden og Dyresundhed. Det fremgik, at de fremlagte oplysninger ikke var tilstrækkelige til at påvise forventningen om, at plantebeskyttelsesmidler, som indeholder det pågældende aktive stof generelt opfylder kravene i artikel 5, stk. 1, litra a) og b), i direktiv 91/414/EØF under de foreslåede betingelser for anvendelse. Derfor gjorde Kommissionens beslutning 2001/134/EF af 14. februar 2001 om afgørelsen om eventuel optagelse af visse aktive stoffer i bilag I til Rådets direktiv 91/414/EØF(7) det muligt for anmelderen at supplere sit dossier indtil senest den 31. marts 2001 med hensyn til en begrænset række repræsentative anvendelsesformål. Efter modtagelsen af yderligere oplysninger blev gennemgangen afsluttet den 28. juni 2002 i form af Kommissionens revisionsrapport om acephat i henhold til artikel 7, stk. 6, i forordning (EØF) nr. 3600/92.
(7) De vurderinger, der er foretaget på baggrund af de forelagte oplysninger, har ikke påvist forventningen om, at plantebeskyttelsesmidler, der indeholder acephat, generelt opfylder kravene i artikel 5, stk. 1, litra a) og b), i direktiv 91/414/EØF under de foreslåede betingelser for anvendelse særlig med hensyn til sikkerhed for de forbrugere, der potentielt eksponeres for acephat og til de mulige virkninger på ikke-målorganismer.
(8) Acephat bør derfor ikke optages i bilag I til direktiv 91/414/EØF.
(9) Der bør træffes foranstaltninger for at sikre, at de allerede udstedte godkendelser af plantebeskyttelsesmidler, der indeholder acephat, tilbagekaldes inden for en bestemt periode, og ikke forlænges, samt at der ikke udstedes nye godkendelser af sådanne plantebeskyttelsesmidler.
(10) Overgangsperioden til destruering, opbevaring, afhændelse eller anvendelse af bestående lagre af plantebeskyttelsesmidler, der indeholder acephat, og som er godkendt af medlemsstaterne, jf. artikel 4, stk. 6, i direktiv 91/414/EØF, bør ikke være på over 12 måneder, således at bestående lagre højst kan anvendes i en yderligere vækstsæson.
(11) Denne beslutning er ikke til hinder for, at Kommissionen på et senere tidspunkt træffer foranstaltninger for dette aktive stof under Rådets direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer(8), senest ændret ved Akten vedrørende Østrigs, Finlands og Sveriges tiltrædelse.
(12) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Acephat optages ikke som aktivt stof i bilag I til direktiv 91/414/EØF.
Artikel 2
Medlemsstaterne sørger for, at:
a) godkendelser af plantebeskyttelsesmidler, der indeholder acephat, tilbagekaldes senest seks måneder fra datoen for vedtagelsen af denne beslutning
b) godkendelser af plantebeskyttelsesmidler, der indeholder acephat, fra datoen for vedtagelsen af denne beslutning, ikke udstedes, og at allerede udstedte godkendelser ikke forlænges i henhold til undtagelsesbestemmelsen i artikel 8, stk. 2, i direktiv 91/414/EØF.
Artikel 3
Enhver overgangsperiode, som medlemsstaterne giver i henhold til artikel 4, stk. 6, i direktiv 91/414/EØF, skal være så kort som mulig og højst 18 måneder fra datoen for vedtagelsen af denne beslutning.
Artikel 4
Denne beslutning er rettet til medlemsstaterne.
Udfærdiget i Bruxelles, den 25. marts 2003.

Labels: 0
3
20
6